**NOTĂ INFORMATIVĂ**

**la proiectul Hotărârii de Guvern cu privire la aprobarea Planului de acţiuni aferent executării art.46 alin.(8) din Legea nr.234 din 3 octombrie 2016 cu privire la Depozitarul central unic al valorilor mobiliare**

Potrivit dispozițiilor Legii nr.234/2016 cu privire la Depozitarul central unic al valorilor mobiliare (art.46 alin.(8)) au fost efectuate mai multe modificări și completări ce vizează procedura de verificare și transmitere a registrelor acționarilor băncilor și companiilor de asigurări către Depozitarul central unic de valori mobiliare, inclusiv:

1. Comisia Națională a Pieței Financiare va aproba pentru verificarea fiecărui acționar al băncilor și companiilor de asigurări un buget estimativ, luând în considerație numărul de acționari.
2. Guvernul va aproba un Plan de acțiuni, cu stabilirea organelor responsabile de realizare, surselor de finanțare și termenelor de implementare, precum și va stabili un mecanism de control privind formarea și executarea bugetului utilizat pentru verificarea registrelor deținătorilor de valori mobiliare.
3. Mijloacele bănești estimate de către Comisia Națională a Pieței Financiare se achită de către instituția financiară și societatea de asigurare.

Este de menționat că, odată cu promovarea inițiativei legislative *(nr.306/09.10.2017)* care s-a materializat prin Legea nr.243/23.11.2017 (nepromulgată) și ulterior prin Legea nr.2 din 08.02.2018 (în vigoare din 23.02.2018), Ministerul Finanțelor, la data de 23.11.2017 a înaintat spre consultare publică proiectul Hotărârii de Guvern cu privire la executarea art.46 alin.(8) al Legii nr.234/2016. Respectiv, din necesitatea stringentă în alocarea de mijloace bănești *(art.46 alin.(8) pct.2) din Legea nr.234/2016 cheltuielile aferente organizării şi desfăşurării campaniei de informare publică vor fi finanțate din bugetul de stat şi din alte surse),* Guvernul la data de 13.12.2017 a aprobat Hotărârea nr. 1083 cu prevederi aferente alocării mijloacelor financiare necesare finanțării campaniei de informare publică (4 mil. lei).

Prin aprobarea proiectului propus se urmărește atingerea următoarelor obiective:

* asigurarea executării Legii nr.234/2016 și Memorandumului suplimentar cu privire la politicile economice și financiare;
* asigurarea transparenței formării bugetelor estimative per fiecare emitent verificat prin controlul realizat de Inspecția Financiară.